ตอนนี้ NOKIA ทำธุรกิจอะไร?
หากย้อนกลับไปเมื่อประมาณ 10 ปีที่แล้ว เราคงตอบกันได้ว่า Nokia คือบริษัทโทรศัพท์มือถือที่ใหญ่สุดในโลก  อย่างไรก็ตามปัจจุบันเราแทบไม่เห็นโทรศัพท์ยี่ห้อ Nokia วางขายแล้ว ซึ่ง Nokia ได้ขายธุรกิจส่วนนี้ให้กับ Microsoft ไปตั้งแต่ปี 2014
3 เม.ย. 2562

ตอนนี้ NOKIA ทำธุรกิจอะไร? /โดย ลงทุนแมน
Nokia ทำธุรกิจอะไร?
หากย้อนกลับไปเมื่อประมาณ 10 ปีที่แล้ว
เราคงตอบกันได้ว่า Nokia คือบริษัทโทรศัพท์มือถือที่ใหญ่สุดในโลก
อย่างไรก็ตามปัจจุบันเราแทบไม่เห็นโทรศัพท์ยี่ห้อ Nokia วางขายแล้ว
ซึ่ง Nokia ได้ขายธุรกิจส่วนนี้ให้กับ Microsoft ไปตั้งแต่ปี 2014
หลายคนคงสงสัยว่า
แล้วตอนนี้บริษัท Nokia กำลังทำอะไรอยู่?
รู้หรือไม่ว่าจริงๆ แล้วโทรศัพท์มือถือก็ไม่ใช่ธุรกิจดั้งเดิมของ Nokia
Nokia เป็นบริษัทสัญชาติฟินแลนด์ และถือว่าเป็นบริษัทเก่าแก่มาก
เนื่องจาก Nokia ก่อตั้งเมื่อปี 1865 ก่อนหน้าการประกาศเอกราชของฟินแลนด์ในปี 1917 เสียอีก
Nokia เริ่มจากการเป็นโรงงานเยื่อกระดาษ
จากนั้นจึงขยายธุรกิจไปยัง ยาง สายเคเบิล อาวุธ เคมีภัณฑ์ สินค้าอิเล็กทรอนิกส์ ไปจนถึงโทรคมนาคม
แต่ธุรกิจที่สร้างชื่อให้กับ Nokia มากที่สุดก็คงหนีไม่พ้น โทรศัพท์มือถือ
ซึ่ง Nokia สามารถเอาชนะเจ้าตลาดอย่าง Motorola และขึ้นเป็นอันดับ 1 ในปี 1999
โดยในช่วงที่ Apple ออก iPhone รุ่นแรกเมื่อปี 2007
ในขณะนั้น Nokia ก็ยังมีส่วนแบ่งตลาดโทรศัพท์มือถือ มากถึง 40%
อย่างไรก็ตาม เรื่องนี้กลายเป็นแค่อดีตในเวลา 5 ปีต่อมา
มูลค่าบริษัท Nokia ลดลงมากถึง 96%
ปี 2007 Nokia มีมูลค่าบริษัท 153,000 ล้านดอลลาร์สหรัฐ
ปี 2012 Nokia มีมูลค่าบริษัท 6,000 ล้านดอลลาร์สหรัฐ
สุดท้ายแล้ว Nokia จึงตัดใจขายธุรกิจโทรศัพท์มือถือให้กับ Microsoft ในปี 2014
ซึ่งถือว่าเป็นการปิดฉากโทรศัพท์มือถือ Nokia โดยสมบูรณ์
แต่นี่ยังไม่ใช่จุดจบของ Nokia..
จริงๆ แล้วแม้ว่าจะขายธุรกิจโทรศัพท์มือถือแล้ว แต่ Nokia ยังมีธุรกิจอื่นหลงเหลืออยู่
ธุรกิจบริการแผนที่ GPS
ธุรกิจโครงข่ายโทรคมนาคม 
ธุรกิจการพัฒนาเทคโนโลยีและสิทธิบัตร AI
สำหรับธุรกิจแผนที่ 
Nokia มีการขายบริการให้กับกลุ่มบริษัทรถยนต์หลายแห่ง เช่น Audi, BMW และ Daimler
ในส่วนที่เป็นโครงข่ายโทรคมนาคม ซึ่งถือเป็นรายได้หลักของ Nokia ในปัจจุบัน
ธุรกิจส่วนนี้ Nokia เริ่มต้นจากการร่วมทุนกับบริษัท Siemens 
ต่อมาในปี 2013 Nokia ได้ซื้อหุ้นทั้งหมดคืนจาก Siemens
และในปี 2015 Nokia ประกาศซื้อบริษัท Alcatel-Lucent บริษัทโทรคมนาคมจากฝรั่งเศส
ทำให้ Nokia สามารถขยายธุรกิจจากผู้ให้บริการเครือข่ายมือถือ เป็นผู้ให้บริการด้านคมนาคมที่ครบวงจร ไม่ว่าจะเป็น IP Routing, Optical Networks รวมถึงระบบ 5G
ปัจจุบัน Nokia ครองสัดส่วนตลาดโทรคมนาคมในโลกนี้ 23%
ซึ่งถือเป็นอันดับ 3 ของโลก เป็นรองเพียง Huawei และ Ericsson
ในด้านเทคโนโลยีและสิทธิบัตร AI (Artificial Intelligence)
สิ่งหนึ่งที่ Nokia ได้จากการเข้าซื้อบริษัท Alcatel-Lucent อีกอย่างก็คือ Bell Labs
Nokia Bell Labs ถือเป็นห้องทดลองที่คิดค้นและพัฒนานวัตกรรมใหม่ๆ มากมาย
ทำให้ตอนนี้ Nokia มีสิทธิบัตรเกี่ยวกับ AI รวมแล้วเกือบ 2,000 ใบ
ติด 1 ใน 30 อันดับบริษัทที่มีสิทธิบัตรด้านนี้สูงสุดในโลก รวมทั้งคว้า Nobel มาได้อีกหลายรางวัล
นวัตกรรมที่เกิดขึ้นของ Nokia Bell Labs มีตั้งแต่เรื่อง Internet of Things, การแพทย์ยุคดิจิทัล, รถยนต์ไร้คนขับ, ไปจนถึงปฏิบัติการในอวกาศ
ทั้งหมดนี้ทำให้ปัจจุบัน Nokia มีมูลค่า 32,520 ล้านดอลลาร์สหรัฐ หรือคิดเป็นเงินไทยประมาณ 1 ล้านล้านบาท
ซึ่งแม้ว่าจะยังไม่ยิ่งใหญ่เท่าในอดีต แต่ก็เพิ่มขึ้นจากปี 2012 ถึง 477%
และถือเป็นบริษัทที่ใหญ่สุดเป็นอันดับ 2 ของประเทศฟินแลนด์
อ่านมาถึงตรงนี้หลายคนอาจสงสัยว่าอะไรคือจุดเปลี่ยนสำคัญที่ทำให้ Nokia กลับมาได้อีกครั้ง
สิ่งที่เกิดกับธุรกิจโทรศัพท์มือถือของ Nokia ก็คือ การที่คนในองค์กรยึดติดกับความสำเร็จเดิมๆ และไม่ยอมรับว่าสินค้าของตนกำลังจะล้าสมัย
การเปลี่ยนแปลงครั้งนี้ของ Nokia จึงไม่ได้ปรับแค่รูปแบบธุรกิจเท่านั้น
แต่เป็นการสร้างวัฒนธรรมองค์กรใหม่
โดยเริ่มจากการเปลี่ยนทีมผู้บริหารและคณะกรรมการบริษัทเกือบทั้งหมดออก 
รวมทั้งปรับเปลี่ยนโครงสร้างองค์กรจนเหลือพนักงานชุดเดิมเพียง 1%
ในอดีต Nokia ถือเป็นบริษัทที่เป็นความภาคภูมิใจของประเทศฟินแลนด์
การที่บริษัทประสบปัญหาจนต้องขายธุรกิจหลักอย่างโทรศัพท์มือถือให้กับบริษัทต่างชาติอย่าง Microsoft จึงเป็นการกระทำที่ทำร้ายจิตใจชาวฟินแลนด์เป็นอย่างมาก
อย่างไรก็ตามแม้ว่าวันนี้ Nokia ยังไม่ยิ่งใหญ่เท่าเมื่อก่อน
แต่ด้วยมุมมองการดำเนินธุรกิจใหม่ๆ และการลงทุนพัฒนาด้านเทคโนโลยี
ไม่แน่ว่าในอนาคต Nokia ก็อาจสามารถกลับมาเป็นความภาคภูมิใจของชาวฟินแลนด์อีกครั้งหนึ่ง..
ปิดท้ายด้วยข้อมูลที่น่าสนใจ
รู้หรือไม่ ตัวย่อหุ้นของ Nokia ที่จดทะเบียนในตลาดหลักทรัพย์นิวยอร์ก (NYSE) คือ NOK
ซึ่งเป็นตัวอักษรเดียวกับตัวย่อของหุ้นนกแอร์ในไทย (NOK)
ก็คงต้องติดตามกันต่อไปว่าอนาคตของทั้ง 2 บริษัทนี้จะเป็นอย่างไรต่อไป
เพราะหากเป็นไปในทิศทางเดียวกัน ก็ไม่แน่ว่าอาจจะมีสาเหตุมาจากตัวอักษรย่อของหุ้นก็เป็นได้..
----------------------
จุดจบของมือถือ Nokia เกิดขึ้นได้อย่างไร อ่านได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
 
-
 
-
 
-
 
-